32005D0779
L 293/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 ноември 2005 година
относно ветеринарномедицинските мерки за защита срещу везикулозна болест по свинете в Италия
(нотифицирано под номер C(2005) 4273)
(текст от значение за ЕИП)
(2005/779/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като има предвид, че:
(1)
В определени региони на Италия възникнаха огнища на везикулозна болест по свинете.
(2)
Италия е взела мерки за справяне с огнищата съгласно Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (2).
(3)
Италия е взела също и допълнителни мерки за ликвидиране и наблюдение за везикулозната болест по свинете, обхващащи цялата територия на Италия. Тези мерки са заложени в годишните програми за ликвидиране и наблюдение на везикулозната болест по свинете, представени от Италия и одобрени в съответствие с член 24, параграф 6 и членове 29 и 32 от Решение 90/424/ЕИО на Съвета от 26 юни 1990 г. относно разходите във ветеринарната област (3).
(4)
С Решение 2004/840/ЕО на Комисията от 30 ноември 2004 г. за одобряване на програмите за ликвидиране и наблюдение на определени болести по животните и на проверките, насочени към предотвратяване на зоонозите, представени от държавите-членки за 2005 г., и за определяне на равнището на финансовото участие на Общността (4), беше одобрена програмата за ликвидиране и наблюдение на везикулозната болест по свинете, представена от Италия за 2005 г.
(5)
Мерките, заложени в годишните програми за ликвидиране и наблюдение на везикулозната болест по свинете, са насочени към признаването на стопанствата за свине за незасегнати от везикулозна болест по свинете и за гарантиране, че всички региони в Италия ще постигнат този статус. Програмите включват също и правила за движението и търговията с живи свине от региони и стопанства, които нямат същия статус по отношение на везикулозната болест по свинете.
(6)
Повечето региони на Италия, с изключение на Abruzzo, Campania, Calabria и Sicilia, са признати за незасегнати от везикулозна болест по свинете, след получаването на благоприятни резултати от многократното вземане на проби и тестването на свинете във всички стопанства, в които се изпълняват годишните програми за ликвидиране и наблюдение.
(7)
Все пак, като се отчитаj естеството на болестта и нейната продължителност в определени региони на Италия, следва да се провежда наблюдение за откриване на везикулозната болест по свинете на ранен етап в регионите, признати за незасегнати от везикулозна болест по свинете.
(8)
Положението с болестта в регионите, които не са признати за незасегнати от везикулозна болест по свинете, може също така да застраши стопанствата за свине в други региони на Италия чрез търговията с живи свине. Следователно свинете не трябва да се придвижват от региони, които не са признати за незасегнати от везикулозна болест по свинете, към други региони на Италия, освен ако произходът им не е от стопанствата, които отговарят на определени условия.
(9)
Свине от регионите, които не са признати за незасегнати от везикулозна болест по свинете, не трябва да се изпращат към други държави-членки. Свине от регионите, признати за незасегнати от везикулозна болест по свинете, следва да се изпращат само от стопанствата, признати за незасегнати от тази болест.
(10)
Правилата, предвидени в настоящото решение, следва да се прилагат, без да се накърняват правилата, предвидени в Директива 92/119/ЕИО на Съвета. Уместно е да се предвиди определение за „събирателен център за свине“, различно от това, дадено в Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (5).
(11)
За целите на прозрачността следва да се определят правила на равнището на Общността относно статуса на стопанствата за свине и регионите по отношение на везикулозната болест по свинете, и на движението и търговията с живи свине в Общността от стопанствата и регионите с различен статус на болестта.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
ГЛАВА I
ПРЕДМЕТ, ОБХВАТ И ОПРЕДЕЛЕНИЯ
Член 1
Предмет и обхват
Настоящото решение определя ветеринарномедицински правила по отношение на везикулозната болест по свинете за регионите на Италия, които са признати за незасегнати от везикулозна болест по свинете, и за регионите, които не са признати за незасегнати от тази болест.
Член 2
Определения
За целите на настоящото решение:
1.
се прилагат определенията в Директива 92/119/ЕИО;
2.
„събирателен център за свине“ означава стопанството на търговец, към което и от което придобитите свине се придвижват редовно в срок до 30 дни след придобиването.
ГЛАВА II
ПРИЗНАВАНЕ НА РЕГИОНИ И СТОПАНСТВА В ИТАЛИЯ ЗА НЕЗАСЕГНАТИ ОТ ВЕЗИКУЛОЗНА БОЛЕСТ ПО СВИНЕТЕ
Член 3
Признаване на региони
1. Регионите на Италия, изброени в приложение I, са признати за незасегнати от везикулозна болест по свинете.
2. Регионите на Италия, изброени в приложение II, не са признати за незасегнати от везикулозна болест по свинете.
Член 4
Признаване на стопанства
1. Италия осигурява спазването на параграфи 2--6.
2. В регионите, признати за незасегнати от везикулозна болест по свинете, дадено стопанство за свине се признава за незасегнато от тази болест, ако:
a)
два пъти в интервал от 28 до 40 дни са взети проби за серологично изследване, събрани от определен брой свине за разплод, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал и резултатите са били отрицателни, и
б)
няма свине за разплод в стопанствата в регионите, признати за незасегнати от везикулозна болест по свинете, а всички свине, придвижени към такива стопанства, произхождат от стопанства, признати за незасегнати от тази болест.
3. В региони, които не са признати за незасегнати от везикулозна болест по свинете, дадено стопанство за свине се признава за незасегнато от тази болест, ако два пъти в интервал от 28 до 40 дни се извършва вземане на проби за серологично изследване от определен брой свине за разплод, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал и резултатите са отрицателни.
4. Всяко стопанство за свине, признато за незасегнато от везикулозна болест по свинете, запазва този статус, ако:
a)
вземането на проби и процедурите за проверка се извършват в съответствие с член 5, параграф 1 и член 6 и резултатите са отрицателни, и
б)
свинете, придвижени към такова стопанство, произхождат от стопанства, признати за незасегнати от везикулозна болест по свинете.
5. Признаването на стопанство за незасегнато от везикулозна болест по свинете:
a)
се преустановява, когато бъде открит серопозитивен случай и бъде потвърден от по-нататъшни изследвания за времето, докато въпросната свиня бъде заклана под официален надзор, или
б)
се оттегля при откриването на два или повече серопозитивни случая.
6. Стопанство за свине се признава повторно за незасегнато от везикулозна болест по свинете, ако вземането на проби и процедурите за проверка, определени в параграф 2 или 3, в зависимост от случая, са извършени и резултатите са отрицателни.
ГЛАВА III
НАБЛЮДЕНИЕ
Член 5
Наблюдение в региони, признати за незасегнати от везикулозна болест по свинете
1. Италия гарантира, че вземането на проби и процедурите за проверка за откриване на везикулозна болест по свинете се извършват, както е предвидено в параграфи 2 и 3 в регионите, признати за незасегнати от тази болест.
2. В стопанствата, където има повече от две животни за разплод, вземането на проби за серологично изследване се извършва на следните интервали от време, на случаен принцип от 12 свине за разплод или от всички свине за разплод, когато има по-малко от 12 свине за разплод в стопанството:
a)
веднъж годишно, когато стопанството угоява свине основно за клане,
б)
два пъти годишно в останалите случаи.
3. В събирателните центрове за свине вземането на проби от изпражнения за вирусологично изследване се извършва на месечни интервали във всеки бокс, където обикновено се държат свинете.
Член 6
Наблюдение в региони, които не са признати за незасегнати от везикулозна болест по свинете
1. Италия гарантира, че вземането на проби и процедурите за проверка за откриване на везикулозна болест по свинете се извършват, както е предвидено в параграфи 2 и 3 в регионите, които не са признати за незасегнати от везикулозна болест по свинете.
2. За стопанствата, признати за незасегнати от везикулозна болест по свинете, където се държат свине за разплод, и за събирателните центрове за свине, се прилагат разпоредбите на член 5.
3. За стопанствата, признати за незасегнати от везикулозна болест по свинете, където не се държат свине за разплод, вземането на проби за серологично изследване се извършва два пъти годишно на случаен принцип от 12 свине и от всички свине, когато има по-малко от 12 свине в стопанството. Все пак вземането на проби от свинете в едно стопанство може да се извършва в кланицата по време на клането.
ГЛАВА IV
ДВИЖЕНИЕ НА ЖИВИ СВИНЕ В ИТАЛИЯ И КЪМ ДРУГИ ДЪРЖАВИ-ЧЛЕНКИ
РАЗДЕЛ I
Движение в Италия
Член 7
Мерки относно движението на живи свине в Италия
1. Италия гарантира, че движението на живи свине в Италия съответства на параграфи 2, 3 и 4.
2. Когато свине от стопанства, които не са признати за незасегнати от везикулозна болест по свинете, се придвижват към кланица за клане, вземането на проби за серологично изследване се извършва от определен брой свине за разплод, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал.
3. Забранява се движението на свине от стопанства, които не са признати за незасегнати от везикулозна болест по свинете, към други стопанства.
4. Забранява се движението на свине от региони, които не са признати за незасегнати от везикулозна болест по свинете, към други региони на Италия.
Член 8
Дерогации и условия
Чрез дерогация от член 7, параграф 4 италианските органи могат да разрешат движението на свине от стопанства в региони, които не са признати за незасегнати от везикулозна болест по свинете, към други региони на Италия, при условие че:
a)
стопанството по произход е признато за незасегнато от везикулозна болест по свинете най-малко за две години без прекъсване;
б)
в срок от 60 дни преди движението стопанството по произход не е било определено като зона на защита или наблюдение след поява на огнище на везикулозна болест по свинете;
в)
никакви свине не са вкарвани в стопанството по произход 12 месеца преди движението от стопанства, за които има подозрение за везикулозна болест по свинете;
г)
от свине от стопанството по произход са взети проби в рамките на 20 до 30 дни преди движението и са извършени серологични изследвания на определен брой свине, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал;
д)
от свине от стопанството на местоназначението са взети проби най-малко 28 дни след движението и са извършени серологични тестове на определен брой свине, достатъчен, за да се установи предполагаемо разпространение на везикулозната болест по свинете от 5 % с 95 % доверителен интервал. Не могат да се придвижват свине от стопанството на местоназначението, докато не се извършат тестове и резултатите са отрицателни;
е)
придвижваните животни се транспортират в запечатани превозни средства под наблюдението на органите;
ж)
местният ветеринарен орган, отговорен за стопанството на местоназначението, е уведомен за движението на свинете най-малко 48 часа предварително;
з)
превозните средства, използвани за транспортиране на свинете, се почистват и дезинфекцират под официално наблюдение преди и след движение.
РАЗДЕЛ II
Движение в рамките на Общността
Член 9
Изпращане на живи свине от Италия към други държави-членки
1. Италия гарантира спазването на параграфи 2 и 3.
2. Забранява се изпращането на свине от региони, които не са признати за незасегнати от везикулозна болест по свинете, към други държави-членки.
3. Свинете, изпратени от региони, признати за незасегнати от везикулозна болест по свинете, към други държави-членки, пристигат от стопанства, които са признати за незасегнати от тази болест.
Член 10
Задължения в областта на сертифицирането
Италия гарантира, че здравните сертификати, предвидени в член 5, параграф 1 от Директива 64/432/ЕИО, придружаващи свинете, изпращани от Италия към други държави-членки, съдържат следната формулировка в съответствие с член 9 от настоящото решение:
„Животни в съответствие с Решение 2005/779/ЕО на Комисията относно ветеринарномедицинските мерки за защита срещу везикулозна болест по свинете в Италия“.
ГЛАВА V
ЗАДЪЛЖЕНИЕ ЗА СЪОБЩАВАНЕ
Член 11
Съобщение до Комисията и до държавите-членки
Италианските органи изпращат релевантна информация относно прилагането на настоящото решение до Комисията и до държавите-членки на всеки шест месеца чрез Постоянния комитет по хранителната верига и здравето на животните.
ГЛАВА VI
ЗАКЛЮЧИТЕЛНИ РАЗПОРЕДБИ
Член 12
Адресати
Адресати на настоящото решение са държавите-членки.
Съставено в Брюксел на 8 ноември 2005 година.